CELEX: 32018D0496
Language: hr
Date: 2018-03-22 00:00:00
Title: Provedbena odluka Komisije (EU) 2018/496 оd 22. ožujka 2018. o uspostavi godišnjih popisa prioriteta za razvoj mrežnih kodeksa i smjernica za 2018. (Tekst značajan za EGP. )

23.3.2018   
            
            
               HR
            
            
               Službeni list Europske unije
            
            
               L 81/83
            
         PROVEDBENA ODLUKA KOMISIJE (EU) 2018/496
   оd 22. ožujka 2018.
   o uspostavi godišnjih popisa prioriteta za razvoj mrežnih kodeksa i smjernica za 2018.
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 714/2009 Europskog parlamenta i Vijeća od 13. srpnja 2009. o uvjetima za pristup mreži za prekograničnu razmjenu električne energije i stavljanju izvan snage Uredbe (EZ) br. 1228/2003 (1), a posebno njezin članak 6. stavak 1.,
   uzimajući u obzir Uredbu (EZ) br. 715/2009 Europskog parlamenta i Vijeća od 13. srpnja 2009. o uvjetima za pristup mrežama za transport prirodnog plina i stavljanju izvan snage Uredbe (EZ) br. 1775/2005 (2), a posebno njezin članak 6. stavak 1.,
   budući da:
   
               (1)
            
            
               Razvoj i provedba mrežnih kodeksa i smjernica ključni su za postizanje potpune integracije unutarnjeg energetskog tržišta. Trećim energetskim paketom (3) uspostavljen je institucijski okvir za razvoj mrežnih kodeksa s ciljem usklađivanja, prema potrebi, tehničkih, operativnih i tržišnih pravila za električne i plinske mreže. U tu svrhu Agencija za suradnju energetskih regulatora (ACER), Europske mreže operatera prijenosnih sustava (ENTSO) i Komisija blisko surađuju sa svim relevantnim dionicima.
            
         
               (2)
            
            
               Područja za koja se mogu izraditi mrežni kodeksi utvrđena su člankom 8. stavkom 6. Uredbe (EZ) br. 714/2009 i Uredbe (EZ) br. 715/2009. Uz mogućnost izrade mrežnih kodeksa, Komisija može također odlučiti sastaviti smjernice u područjima utvrđenima člankom 18. stavcima 1., 2. i 3. Uredbe (EZ) br. 714/2009 i člankom 23. stavkom 1. Uredbe (EZ) br. 715/2009. U skladu s člankom 6. stavkom 1. Uredbe (EZ) br. 714/2009 i člankom 6. stavkom 1. Uredbe (EZ) br. 715/2009 Komisija bi najprije trebala utvrditi godišnji popis prioriteta s područjima koje treba uključiti u izradu mrežnih kodeksa.
            
         
               (3)
            
            
               Tijekom javne rasprave (4) većina dionika podržala je određivanje prioriteta u tekućim aktivnostima te naglasila važnost pravilne i dobro koordinirane provedbe donesenih mrežnih kodeksa i smjernica kojima se osigurava strukturirano sudjelovanje dionika. Nekoliko je sudionika upozorilo da će u budućnosti možda trebati razmotriti izmjenu donesenih mrežnih kodeksa i smjernica.
            
         
               (4)
            
            
               Uvažavajući odgovore dionika i uzimajući u obzir buduće zakonodavne inicijative u kontekstu inicijative za modeliranje tržišta, različite mjere potrebne kako bi se osigurala potpuna integracija unutarnjeg energetskog tržišta te činjenicu da će za provedbu mrežnih kodeksa i smjernica biti potrebni znatni resursi svih relevantnih strana, uključujući Europsku komisiju, ACER, ENTSO-e i dionike, godišnjem popisu prioriteta nisu dodana nova područja,
            
         DONIJELA JE OVU ODLUKU:
   Članak 1.
   Utvrđuje se da nisu određena nova područja za izradu mrežnih kodeksa i smjernica za električnu energiju i plin u 2018.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 22. ožujka 2018.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 211, 14.8.2009., str. 15.
   
   
      (2)  SL L 211, 14.8.2009., str. 36.
   
   
      (3)  Treći energetski paket sastoji se od Direktive 2009/72/EZ Europskog parlamenta i Vijeća od 13. srpnja 2009. o zajedničkim pravilima za unutarnje tržište električne energije i stavljanju izvan snage Direktive 2003/54/EZ (SL L 211, 14.8.2009., str. 55.), Direktive 2009/73/EZ Europskog parlamenta i Vijeća od 13. srpnja 2009. o zajedničkim pravilima za unutarnje tržište prirodnog plina i stavljanju izvan snage Direktive 2003/55/EZ (SL L 211, 14.8.2009., str. 94.), Uredbe (EZ) br. 714/2009 i (EZ) br. 715/2009 i Uredbe (EZ) br. 713/2009 Europskog parlamenta i Vijeća od 13. srpnja 2009. o osnivanju Agencije za suradnju energetskih regulatora (SL L 211, 14.8.2009., str. 1.).
   
      (4)  Odgovori su objavljeni na: https://ec.europa.eu/info/consultations/public-consultation-priorities-network-codes-and-guidelines-2018-based-article-6-1-regulation-ec-no-714-2009-and-regulation-ec-no-715-2009_en